แบงก์หืดจับเข็นเอสเอ็มอี
ไทยพาณิชย์ประคองลูกหนี้ คุมเอ็นพีแอลไม่เกิน6% ลุ้นครึ่งปีหลังสินเชื่อฟื้นตัว
26 ส.ค. 2560

ไทยพาณิชย์ประคองลูกหนี้ คุมเอ็นพีแอลไม่เกิน6% ลุ้นครึ่งปีหลังสินเชื่อฟื้นตัวโพสต์ทูเดย์ - ธนาคารปรับแผนเน้นช่วยลูกค้าเอสเอ็มอีระดมทุกมาตรการที่ทำได้เข้าประคับประคอง หวังเศรษฐกิจดีช่วยดันยอดสินเชื่อโตครึ่งปีหลังนางพิกุล ศรีมหันต์ รองผู้จัดการใหญ่อาวุโส ผู้บริหารสูงสุดลูกค้าเอสเอ็มอี ธนาคารไทยพาณิชย์ เปิดเผยว่า ธนาคารคงเป้าหมายปล่อยสินเชื่อใหม่แก่ลูกค้าธุรกิจขนาดกลางและขนาดย่อม (เอสเอ็มอี) ในปีนี้เติบโต 4-6% และยอดคงค้างสินเชื่อเอสเอ็มอีเติบโต 1% จาก 3.6 แสนล้านบาทเมื่อสิ้นปีที่แล้ว ซึ่งในช่วงครึ่งปีแรกสินเชื่อปล่อยใหม่เติบโตใกล้เคียงกับแผนที่ระดับ 3 หมื่นล้านบาท ขณะที่ยอดคงค้างยังทรงตัวเท่ากับปีก่อนทั้งนี้ สินเชื่อมีแนวโน้มเติบโตได้จากภาวะเศรษฐกิจที่เริ่มดีขึ้นจากกลุ่มธุรกิจส่งออกและท่องเที่ยว โดยเห็นสัญญาณลูกค้าในกลุ่มเคมีที่ดีขึ้น เช่น ธุรกิจเครื่องสำอาง รวมทั้งกลุ่มอิเล็กทรอนิกส์ที่ดีขึ้นจากภาคการส่งออก เช่นเดียวกับธุรกิจที่เชื่อมโยงกับการท่องเที่ยวขยายตัวได้สอดคล้องนักท่องเที่ยวที่เพิ่มขึ้น ส่วนธุรกิจที่เริ่มชะลอตัวส่วนใหญ่เป็นกลุ่มค้าปลีก ที่ชะลอตัวตามกำลังซื้อของผู้บริโภคที่ลดลงอย่างไรก็ดี ธนาคารมีมาตรการช่วยเหลือเอสเอ็มอี คือ ย่อ ยืด ขยาย โดยให้ลูกค้าลดภาระผ่อนลงด้วยการยืดชำระหนี้ออกเป็น 2 ปี และขยายวงเงิน 20% เพื่อเสริมสภาพคล่อง รวมถึงมีการสนับสนุนของภาครัฐผ่านโครงการค้ำประกันสินเชื่อเอสเอ็มอีของบรรษัทประกันสินเชื่ออุตสาหกรรมขนาดย่อม (บสย.) ที่ตั้งเป้าปล่อยสินเชื่อ บสย. ราว 1.2 หมื่นล้านบาทภายในปีนี้ สำหรับหนี้ที่ไม่ก่อให้เกิดรายได้ (เอ็นพีแอล) ของเอสเอ็มอีอยู่สูงเกือบ 7% โดยจะควบคุมไม่ให้เกิน 6% ธนาคารจะดูแลลูกค้าอย่างใกล้ชิด เนื่องจากเป็นกลุ่มที่ได้รับผลกระทบจากภาวะเศรษฐกิจมากที่สุด โดยที่ผ่านมามีการปรับโครงสร้างหนี้ให้ลูกค้าเอสเอ็มอี 2.5 หมื่นล้านบาทแต่ก็มีบ้างที่กลับมาเป็นเอ็นพีแอลอีกครั้ง ศูนย์วิจัยกสิกรไทยรายงานรวมสินเชื่อระบบธนาคาราพาณิชย์สุทธิ ณ เดือน ก.ค. 2560 ปรับตัวลงจากเดือนก่อน 8.5 หมื่นล้านบาท เป็น 10.68 ล้านล้านบาท หรือลดลง 0.79%  โดยหดตัวลงกลุ่มธนาคารพาณิชย์ขนาดใหญ่ 4 อันดับแรก ตามการชำระคืนหนี้ของสินเชื่อภาคธุรกิจ สินเชื่อภาครัฐ และสินเชื่อเอสเอ็มอีด้านสินเชื่อรายย่อยปรับตัวดีขึ้นนำโดยสินเชื่อเช่าซื้อรถยนต์รายใหม่ สินเชื่อบ้าน และสินเชื่อส่วนบุคคล ขณะที่เงินฝากเดือน ก.ค. 2560 เพิ่มขึ้นเล็กน้อยจากเดือนก่อน 0.13% จากการระดมเงินฝากของกลุ่มธนาคารขนาดกลางและเล็ก เพื่อรองรับการไถ่ถอนหุ้นกู้และรักษาระดับสภาพคล่อง